न्यूयॉर्क के समलैंगिकों की जुबां पर एक ही वाक्य, मुझसे शादी करोगे  
न्यूयॉर्क के फैशन डिजायनर मैल्कम हैरिस बहुत खुश हैं और वह अपने प्रेमी को ट्विटर पर संदेश भेजकर पूछते हैं, मुझसे शादी करोगे?
अमेरिका के न्यूयॉर्क शहर के फैशन डिजायनर मैल्कम हैरिस बहुत खुश हैं और वह अपने प्रेमी को सोशल नेटवर्किंग साइट ट्विटर पर संदेश भेजकर पूछते हैं, मुझसे शादी करोगे? उन्हें अब विश्वास हो गया है कि पिछले नौ सालों का उनका प्यार अब शादी के रिश्ते में बदल सकता है।  यह हाल सिर्फ हैरिस का ही नहीं है, बल्कि न्यूयॉर्क में समलैंगिक विवाह (गे मैरिज) को वैधता मिलने के बाद हर समलैंगिक अपने-अपने जोड़े से शादी की तैयारियों में मशगूल हो रहा है। दूसरी तरफ, इस फैसले के बाद व्यावसायिक तौर पर भी कई संभावनाओं के दरवाजे खुल गए हैं।  एक तरफ जहां बोस्टन शहर के बर्नाडेटे स्मिथ समलैंगिक विवाह (गे मैरिज) के अपने व्यवसाय को बोस्टन से समेटकर न्यूयॉर्क ले जाने की तैयारी में हैं, वहीं दूसरी तरफ, ब्रुकलिन शहर के पादरी एन कांसफिल्ड और जेनिफर ऑल को दो समलैंगिक जोड़ों की शादी कराने का प्रस्ताव मिला है।